EFF doen weer beroep vir beset van grondJulius Malema Foto: ANA Die debat oor pres. Cyril Ramaphosa se toespraak oor die president se begroting het grotendeels op grondonteiening sonder vergoeding gefokus. Julius Malema, leier van die EFF, het tydens sy spreekbeurt weereens ŉ beroep op arm swart Suid-Afrikaners gedoen om ongebruikte grond onwettig te beset. Volgens Malema het die EFF sy ondersteuners aanvanklik opdrag gegee om die besetting van grond af te skaal nadat die ANC te kenne gegee het hy is ten gunste van grondonteiening sonder vergoeding. “Ons mense moet voortgaan om grond te beset. Hierdie grond behoort aan ons en as die ANC mense wil doodmaak omdat hulle regmatig hul grond eis, dan moet hulle dit doen. Julle het dit in Marikana gedoen.” Volgens Malema blyk dit dat die ANC nou onseker is oor of hy wil voortgaan met grondonteiening sonder vergoeding. Lechesa Tsenoli, adjunkspeaker, het Malema hierna gewaarsku oor sy grondwetlike verpligtinge. Malema het kwaai hierop reageer en Tsenoli uitgedaag om te wys watter reël hy oortree deur ŉ beroep op mense te doen om onwettig grond te beset. Pres. Cyril Ramaphosa. Foto: Jairus Mmutle, GCIS “Daar is niks wat jy kan doen nie. Daar is niks wat die parlement kan doen nie. Mense gaan met of sonder julle grond beset. Ons het nie toestemming van jou, die parlement of die president nodig nie. Ons gee nie om nie,” het Malema gesê. Tsenoli het gesukkel om orde te handhaaf nadat Malema se EFF-kollegas begin dreunsing het: “Beset die grond! Beset die grond!” Tsenoli het EFF-LP’s versoek om die saal te verlaat en hulle het uitgestap. Ramaphosa het vroeër tydens sy toespraak gesê grondhervorming is ŉ noodsaaklike deel van die land se ekonomiese groeistrategie. “Ons doen ŉ beroep op alle Suid-Afrikaners om deel te neem aan die nasionale debat rakende die voorstel vir grondonteiening sonder vergoeding.” Ramaphosa het egter die onwettige beset van grond veroordeel. Mmusi Maimane Mmusi Maimane, leier van die DA, het tydens sy spreekbeurt gesê die ANC het die afgelope paar dae ŉ ommekeer gemaak rakende die wysiging van die grondwet om onteiening sonder vergoeding moontlik te maak. “Die ANC het gesê hy beplan nou om dit binne die beperkings van die huidige Grondwetlike raamwerk te doen. Dit is ŉ baie belangrike afwyking van die uitlatings wat die president die afgelope maande gemaak het.” Maimane het gesê hy verwelkom die skuif weg van die EFF se standpunt dat onteiende grond aan die staat behoort, na die DA se posisie dat eiendomsreg beskerm moet word. Die ANC het die naweek ŉ grondberaad in Boksburg gehou waar daar besluit is dat die party nie sal afsien van sy planne om grond sonder vergoeding te onteien nie, maar art. 25 van die Grondwet sal gebruik om ŉ toetssaak voor die konstitusionele hof te bring.